РЕПУБЛИКА СРБИЈА

НАРОДНА СКУПШТИНА

Одбор за пољопривреду, шумарство

и водопривреду

12 Број: 06-2/242-14

5. септембар 2014. године

Б е о г р а д

Одбор за пољопривреду, шумарство и водопривреду је на седници одржаној 04.09.2014. године, разматрао информације: актуелна ситуација у пољопривреди након санкција уведених од стране Руске Федерације; актуелна ситуација у области ветерине с предлозима за решења; разматрање подршке реализацији инвестиционих пројеката у области пољопривреде у Републици Србији; иницијатива у вези позива делегацији Одбора за пољопривреду Руске Думе за посету НСРС везано за сарадњу у области пољопривреде; закључак о Компензационом фонду; иницијатива за измену и допуну одређених закона, уредби и Правилника који регулишу област добробити животиња и сакупљања шумских плодова, а на основу члана 56. став 1, алинеја 3 доноси:

З А К Љ У Ч А К

I

1. Одбор у вези трговине са Руском Федерацијом поздравља напоре свих органа, организација и појединаца и препоручује Влади Републике Србије, Министарству пољопривреде и заштите животне средине, да по питању санкција које је Руска Федерација увела ЕУ, и неким другим државама, да појачају напоре у сарадњи са Царинским савезом и Русијом, те да се приступи оживљавању повртарства, воћарства, сточарства, а у оквиру њега живинарства и свињарства, те стимулише набавка приплодне стоке и материјала ради офанзивнијег развоја сточарства, те да са другим Министарствима ради на дизању прераде на виши ниво.
2. Одбор се захваљује Влади Републике Србије, Министарствима, другим органима, организацијама и појединцима на напорима који се, после дуго времена, улажу у обнову и развој пољопривредне производње и прераде.

 II

1. Одбор препоручује Влади Републике Србије, Министарству привреде и Министарству пољопривреде и заштите животне средине да се ПОД ХИТНО са листе за приватизацију скине Ветеринарска станица Бујановац, која је надлежна за ветерину на територији Бујановца и Прешева. Одбор препоручује да се у складу са чланом 15. Закона о ветерини, Ветеринарска станица Бујановац прогласи у јавну ветеринарску станицу Бујановац, као јавну службу. Одбор упозорава Владу Републике Србије и Министарства да уколико се ово не учини, а ради се о критичном подручју, и ВС Бујановац приватизује, прети опасност да ВС Бујановац, прерасте у озбиљан инструмент шверца у области сточарства и трговином меса.
2. Одбор, на захтев стручњака, из Академије ветеринарске медицине, који су се обратили и председнику Владе Републике Србије, Министарству пољопривреде препоручује да се испитају могућности да се у вези Одлуке о образовању Радне групе за анализу стања и предлагање мера за унапређење квалитета сировог млека, састав Радне групе прошири са:
* Проф др. Вера Катић, редовни професор Факултета ветеринарске медицине у Београду на предмету Хигијена млека ( председник Удружења ветеринара Србије за безбедност хране при Ветеринарској комори Србије; представник ВКС у Европској федерацији ветеринара – Селекција за хигијену ( FVE-UEVH); представник Републике Србије у Саветодавном форуму Европске агенције за безбедност хране ( Advisory Forum European Food Safety Authority- AF EFSA );

- Проф др. Станко Бобош, редовни професор Пољопривредног факултета у Новом Саду – Департман за ветеринарску медицину на предметима Хигијена млека и Болести говеда ( редовни члан Украјинске академије пољопривредних наука; редовни члан Академије ветеринарске медицине, Српско ветеринарско друштво ).

1. Одбор од Министарства пољопривреде, због притужби, тражи податке о свим путовањима, трошковима, дневницама, разлозима за путовање и одобрењима у том смислу за начелнике Одељења и запослене у Управи за ветерину, за 2014. годину.
2. Одбор препоручује Министарству пољопривреде и Управи за ветерину да размотри доношење Правилника о уређењу и систематизацији радних места у Министарству пољопривреде и заштите животне средине од 20.08.2014. године и гашењу Групе за интерне провере и управљање системом квалитета. Обзиром да измена која је настала гашењем Групе за интерне провере и управљање системом квалитета у оквиру Управе за ветерину може имати дугорочне последице у смислу укидања постојања међународно признатог начина верификације система безбедности хране и ветеринарства, као механизма оцене функционисања ветеринарске службе једне државе и начина поступања Управе за ветерину на свим нивоима. С тим у вези, Одбор препоручује да се размотри могућност да се на нивоу Министарства пољопривреде (при изради наредне систематизације радних места) формира јединствено „Самостално Одељење- служба за интерну ревизију“ како би се спроводиле интерне ревизије.
3. Одбор препоручујe да се испита зашто није дошло до реализације пројекта међународне сарадње, помоћи у вези поплаве, који је подржан и од стране Одбора, између Ветеринарске коморе и Светске ветеринарске асоцијације (WVA) и Светског друштва за заштиту животиња (WSPA).
4. Одбор препоручује Влади Републике Србије, Министарству пољопривреде и заштите животне средине да, у што скорије време, због притужби, размотри кадровску поставу у Управи за ветерину, и да стара или нова постава прионе на посао и реши нагомилане проблеме у сточарству, безбедности хране, поглављу 12. и својим мерама утичу на оживљавање сточарства у Србији.

III

1. Одбор препоручује Влади, Министарствима и органима, да по питању предстојеће приватизације пољопривредних и прерађивачких капацитета, стимулишу и дају подршку породичним пољопривредним газдинствима, конзорцијуму пољопривредних газдинстава, односно физичких лица, у куповини ових предузећа.
2. Одбор препоручује Влади Републике Србије да се, посебно у пасивним крајевима, подрже инвестиције везане за сточарство, и с тим у вези пројекат овчарства и говедарства на територији општина Сврљиг, Књажевац и Сокобања, где би се подигла производња меса, млека, вуне и кооперација са пољопривредним газдинствима. С тим у вези, Одбор препоручује да се приступи измени Закона о пољопривредном земљишту, да би Влада и Министарство пољопривреде и заштите животне средине лакше могли да омогућавају ове пројекте, посебно тамо где се ради о запуштеном и необрађеном земљишту. Такође Одбор препоручује у изменама Закона о пољопривредном земљишту јединствену надлежност на целој територији.

 IV

1. Одбор ће од надлежног Одбора НСРС за спољне послове затражити дозволу за посету Одбору одговарајућих представника из Руске Федерације и Белорусије у циљу сарадње око извоза пољопривредних и прехрамбених производа.

 V

1. Одбор препоручује Министартсву пољопривреде, на предлог произвођача крзна и удружења, да се у Народну скупштину упути предлог Закона о добробити животиња, у коме би се дозволио узгој крзнашица ради производње и промета крзна. Такође потребно је изменити Правилник из 2005. године о извозу и количини тартуфа, с обзиром да се они сада производе организовано у засадима.

 VI

1. Одбор препоручује Министарству пољопривреде и заштите животне средине, Компензационом фонду да не склапа Уговоре, а постојеће по могућству раскине у вези гарантовања за робу коју Републичка дирекција за робне резерве даје на скадиштење скадиштарима, где се преко јавних скадишта обавезује Компензациони фонд, државна организација, да гарантује за ту робу, а не скадиштар. Одбор сматра да је неприхватљиво да држава да робу приватном скадиштару и да гарантује себи за ту робу, уместо да скадиштар директно гарантује Републичкој дирекцији за робне резерве гаранцијом или имовином. Досадашњом праксом и потписивањем тројних Уговора, Република Србија је до сада претрпела штету од 500 000 000 динара.

ПРЕДСЕДНИК ОДБОРА

Маријан Ристичевић с. р.